**ประสิทธิผลการสอบความรู้รวบยอดของผู้สำเร็จการศึกษา**

**จากวิทยาลัยการสาธารณสุขสิรินธร จังหวัดพิษณุโลก**

**Effectiveness of Examination of Comprehensive Knowledge among Graduated Students at Sirindhron College of Public Health Phitsanulok**

**ธวัชชัย สัตยสมบูรณ์1\*, อนุกูล พุ่มคำ1**

**Thawatchai Sattayasomboon1, Anugul Pumkom2\***

**วิทยาลัยการสาธารณสุขสิรินธร จังหวัดพิษณุโลก, คณะสาธารณสุขศาสตร์ มหาวิทยาลัยมหิดล**

**Sirindhorn College of Public Health, Phisanulok1, Faculty of Public Health Mahidol University2\***

\* ผู้ให้การติดต่อ(Corresponding e-mail: tsomboon9@gmail.com, โทรศัพท์081-6929882)

**บทคัดย่อ**

การวิจัยเชิงพรรณนาแบบตัดขวางนี้ มีวัตถุประสงค์เพื่อศึกษาประสิทธิผลการสอบความรู้รวบยอดของผู้สำเร็จการศึกษาหลักสูตรสาธารณสุขศาสตรบัณฑิต สาขาวิชาสาธารณสุขชุมชน วิทยาลัยการสาธารณสุขสิรินธร จังหวัดพิษณุโลก ปีการศึกษา 2563 กลุ่มตัวอย่างเป็นผู้สำเร็จการศึกษาหลักสูตรสาธารณสุขศาสตรบัณฑิตจำนวน 42 คน เก็บรวบรวมข้อมูลโดยใช้แบบสอบถามที่สร้างขึ้นเอง ประกอบด้วยข้อมูลลักษณะส่วนบุคคลและผลสัมฤทธิ์ทางการเรียน แบบสอบถามมีค่าความเชื่อมั่นเท่ากับ 0.78 และแบบบันทึกข้อมูลคะแนน การวิเคราะห์ข้อมูลโดยใช้สถิติเชิงพรรณนา และการวิเคราะห์ข้อมูลความสัมพันธ์ระหว่างผลคะแนนสอบความรู้รวบยอดกับผลสัมฤทธิ์ทางการเรียน และปัจจัยต่อการสอบความรู้รวบยอด โดยใช้สถิติอ้างอิง สถิติสัมประสิทธิ์สหสัมพันธ์สเปียร์แมน (Spearman rank correlation coefficient )

ผลการวิจัย พบว่า ผลการสอบความรู้รวบยอดของผู้สำเร็จการศึกษาผ่านทั้งหมด ปัจจัยผลสัมฤทธิ์ทางการเรียนมีความสัมพันธ์กับคะแนนการสอบความรู้รวบยอดอย่างมีนัยสำคัญทางสถิติ ได้แก่ เกรดเฉลี่ยสะสมตลอดหลักสูตร (r =.514, p<.05) เกรดเฉลี่ยของนักศึกษา 4 กลุ่มวิชา  ได้แก่ กลุ่มวิชาอาชีวอนามัยและอนามัยสิ่งแวดล้อม (r =.544, p<.001) กลุ่มวิชาส่งเสริมสุขภาพและอนามัยชุมชน (r = .506, p<.001 ) กลุ่มวิชาป้องกันโรคควบคุมโรคระบาดวิทยา สถิติและการวิจัยทางด้านสาธารณสุข (r = .506, p<.001) และกลุ่มวิชาตรวจประเมิน การบำบัดโรคเบื้องต้น การดูแลช่วยเหลือฟื้นฟูสภาพและการส่งต่อ (r =.395, , p=.01)

ข้อเสนอแนะจากผลวิจัย ผู้บริหารการศึกษาควรจัดโครงการพัฒนาสัมฤทธิ์ผลทางการเรียนรายวิชาของนักศึกษา เพื่อมุ่งผลสัมฤทธิ์ในการเตรียมบัณฑิตให้สอบผ่านการสอบความรู้รวบยอดได้สำเร็จ ตามเกณฑ์มาตรฐานการศึกษาต่อไป

**คำสำคัญ :** ผลการสอบความรู้รวบยอด,  สาธารณสุขศาสตร์

**Abstract**

 This descriptive cross-sectional research aimed to effectiveness of comprehensive knowledge examination (CKE) among graduated students, bachelor of public health (B.P.H.) Program in Community Public Health at Sirindhron College Public Health Phitsanulok in academic year 2020, the 42 students were recruited. Data was gathered by using a questionnaire developed by researchers. The reliability of the questionnaire was tested using Cronbach’s alpha coefficient with a value of 0.78 and score record form. Descriptive statistics and Spearman's rho correlation were used to explain and to test the relationship between the variables.

The results of CKE revealed that factors significantly related with the CKE score including: Cumulative Grade Point Average (CGPA) (r = .514, p<0.05), the students’ GPA of 4 subjects of Public Health Profession Courses (PHPC), they were occupational health and environmental health (r=.544, p<0.001),  health promote and community health (r=.506, p<0.001), disease prevention and control, epidemiology, statistics, and research in public health (r=.506, p=0.001),  and  assessment of primary treatment therapy,  Care, Rehabilitation and Referral (r= .395, p=0.01).

 Recommendations from research results, the educational administrators should organize a project to develop student learning achievement and to preparedness the students to pass the CKE successfully according to the standards of further education.

**Keywords**: Comprehensive Knowledge Examination, Public Health

**ความเป็นมาและความสำคัญของปัญหา**

วิทยาลัยการสาธารณสุขสิรินธร จังหวัดพิษณุโลก เป็นวิทยาลัยหนึ่งในสังกัดคณะสาธารณสุขศาสตร์และสหเวชศาสตร์ สถาบันพระบรมราชชนก ที่มีการจัดการเรียนการสอนหลักสูตรสาธารณสุขศาสตร์บัณฑิต สาขาสาธารณสุขชุมชน นักศึกษามีวิชาเรียนตามโครงสร้างหลักสูตรและต้องสอบผ่านทุกกลุ่มวิชาที่หลักสูตรกำหนด เกรดเฉลี่ยสะสมของนักศึกษาเป็นการรวมเกรดและเฉลี่ยรวมของทุกวิชาตลอดหลักสูตรตามน้ำหนักคะแนนของแต่ละรายวิชา ซึ่งเป็นการแสดงถึงสัมฤทธิ์ผลทางการศึกษาของผู้สำเร็จการศึกษาจากหลักสูตร แต่เนื่องจากการจัดหลักสูตรสาธารณสุขศาสตรบัณฑิต สาขาวิชาสาธารณสุขชุมชนนี้มีวิทยาลัยการสาธารณสุขมากกว่าหนึ่งแห่งเป็นผู้ผลิตบัณฑิต ผู้สำเร็จการศึกษาระดับปริญญาตรีของสถาบันพระบรมราชชนก กระทรวงสาธารณสุขต้องผ่านการสอบความรู้รวบยอดตามเกณฑ์การวัดและประเมินผลการศึกษาของสถาบันพระบรมราชชนก (สถาบันพระบรมราชชนก, 2563; 2564) โดยสถาบันจัดให้มีการสอบความรู้รวบยอด (Comprehensive Knowledge Examination) ของนักศึกษาก่อนสำเร็จการศึกษาด้วยข้อสอบมาตรฐานเดียวกัน

การสอบความรู้รวบยอด (Comprehensive Knowledge Examination) ของนักศึกษาหลักสูตรสาธารณสุขศาสตร์บัณฑิต สาขาวิชาสาธารณสุขชุมชน ก่อนสำเร็จการศึกษาต้องจัดให้มีการสอบสมรรถนะวิชาชีพ 5 กลุ่มรายวิชา ในด้าน 1) ส่งเสริมสุขภาพและอนามัยชุมชน 2) ป้องกันโรคควบคุมโรคระบาดวิทยาสถิติและการวิจัยทางด้านสาธารณสุข 3) ตรวจประเมิน การบำบัดโรคเบื้องต้น การดูแลช่วยเหลือฟื้นฟูสภาพ และการส่งต่อ 4) อาชีวอนามัยและอนามัยสิ่งแวดล้อม 5) บริหารสาธารณสุขและกฎหมายสาธารณสุข โดยผลการสอบความรู้รวบยอดมีการกำหนดเกณฑ์สอบผ่านคือ ผลสอบครั้งแรกได้คะแนนไม่น้อยกว่าร้อยละ 60 ในการสอบจึงตัดสินว่าผ่านเกณฑ์ที่เป็นผู้มีคุณสมบัติเป็นผู้สำเร็จการศึกษาหลักสูตรสาธารณสุขศาสตรบัณฑิต สาขาวิชาสาธารณสุขชุมชน นักศึกษาผู้สำเร็จการศึกษาหลักสูตรสาธารณสุข ศาสตรบัณฑิต สาขาวิชาสาธารณสุขชุมชน ในระหว่างการเรียนที่วิทยาลัยการสาธารณสุขสิรินธรแต่ละวิทยาลัย การจัดการเรียนการสอนจะเป็นไปตามที่อาจารย์ผู้รับผิดชอบในแต่ละกลุ่มวิชากำหนด แต่จะต้องจัดเนื้อหาในการเรียนให้สอดคล้องกับวัตถุประสงค์ของรายวิชาและวัตถุประสงค์ของหลักสูตร ซึ่งนักศึกษาต้องมีผลผ่านรายวิชามาแล้วทุกรายวิชา การติดตามคะแนนสอบความรู้รวบยอดเป็นการติดตามผลการเรียนรู้จากหลักสูตรประการหนึ่ง โดยหลักสูตรมีเป้าหมายให้นักศึกษา ที่เรียนในหลักสูตรสาธารณสุขศาตรบัณฑิต สาขาวิชาสาธารณสุขชุมชนของวิทยาลัยการสาธารณสุขสิรินธร จังหวัดพิษณุโลก สอบผ่านการสอบความรู้รวบยอด ในครั้งแรกได้พร้อมกันทุกคน ร้อยละ 100

จากการทบทวนผลการสอบความรู้รวบยอดของนักศึกษาหลักสูตรสาธารณสุขศาสตรบัณฑิต สาขาวิชาสาธารณสุขชุมชน ย้อนหลัง 3 ปี ตั้งแต่ปีการศึกษา 2560-2562 พบว่าจำนวนนักศึกษาที่สอบผ่านการสอบความรู้รวบยอดในครั้งแรกมีแนวโน้มลดลง ร้อยละของนักศึกษาที่สอบผ่านในการสอบ ครั้งแรก ปีการศึกษา 2560-2562 คิดเป็นร้อยละ 100, 72.73 และ 50 ตามลำดับ สถานการณ์นี้ยังส่งผลกระทบต่อสถาบันการศึกษาและส่งผลต่อชื่อเสียงของวิทยาลัย การติดตามประเมินคะแนนสอบความรู้ รวบยอด เป็นข้อมูลสำคัญสำหรับการนำไปใช้ประเมินการจัดการเรียนการสอนของผู้รับผิดชอบรายวิชาร่วมกัน เพื่อวิเคราะห์จุดอ่อนจุดแข็งของหลักสูตร และวางแผนการปรับปรุงหลักสูตรต่อไป สถาบัน พระบรมชนกมีความมุ่งมั่นในการพัฒนาหลักสูตรให้เป็นหลักสูตรที่มีมาตรฐานและเป็นเลิศในการจัดการเรียนการสอนได้บรรลุตามเป้าหมาย ความสำเร็จในการสอบผ่านการสอบความรู้รวบยอดของนักศึกษา มีปัจจัยที่เกี่ยวข้อง ได้แก่ ปัจจัยด้านอาจารย์ผู้สอน( พิศิษฐ์ พลธนะ, ชุติกาญจน์ ฉัตรรุ่ง, เรวดี โพธิ์รัง, และจันทร์ฉาย มณีวงษ์., 2563) ปัจจัยด้านนักศึกษา และปัจจัยการสนับสนุนการศึกษา (สุพัตรา จันทร์สุวรรณ, สุภาวดี นพรุจจินดา และอุมากร ใจยั่งยืน. (2559)) และด้านเนื้อหาของรายวิชาในหลักสูตร ที่เรียนผ่านมาแล้ว (ชุติมา บูรณธนิต, ธีริศา สินาคม, นภัสวรรณ บุญประเสริฐ, และราตรี เที่ยงจิตต์ (2563); จตุพร สุทธิวงษ์, และเวทสินี แก้วขันตี. (2560); Khazaei, Zarin, Rezaei, & Khazaei, 2018)

การศึกษาวิชาชีพด้านสาธารณสุขที่ผ่านมามีการศึกษาที่วิเคราะห์เกี่ยวกับประสิทธิผลการสอบ ปัจจัยผลสัมฤทธิ์การเรียน และปัจจัยต่อการสอบความรู้รวบยอดได้แก่ เจตคติต่อการสอบ ความเหมาะสมการเตรียมก่อนสอบ ความเห็นต่อการจัดการเรียนการสอนของวิทยาลัย ความพร้อมต่อการสอบ ที่สัมพันธ์กับผลการสอบความรู้รวบยอดของนักศึกษาสาธารณสุขศาสตร์บัณฑิต สาขาวิชาสาธารณสุขชุมชนยังมีน้อย เพื่อนำข้อมูลจากการวิจัยนี้ไปใช้ให้เป็นประโยชน์สำหรับผู้รับผิดชอบหลักสูตร ในการวางแผนวิเคราะห์เพื่อการพัฒนาหลักสูตร ส่งเสริมให้นักศึกษามีทักษะด้านวิชาชีพสาธารณสุขชุมชนในระดับสูงต่อไป

**วัตถุประสงค์ของวิจัย**

1. เพื่อศึกษาประสิทธิผลการสอบความรู้รวบยอด ปัจจัยที่มีผลต่อการสอบความรู้รวบยอดของผู้สำเร็จการศึกษาจากวิทยาลัยการสาธารณสุขสิรินธร จังหวัดพิษณุโลก ปีการศึกษา 2563

2. เพื่อศึกษาความสัมพันธ์ระหว่างปัจจัยต่างๆ ที่เกี่ยวข้องกับการสอบความรู้รวบยอดของผู้สำเร็จการศึกษาจากวิทยาลัยการสาธารณสุขสิรินธร จังหวัดพิษณุโลก ปีการศึกษา 2563

**สมมุติฐานวิจัย**

1. ประสิทธิผลจากการสอบความรู้รวบยอด ได้แก่ เกรดเฉลี่ยสะสมตลอดหลักสูตร (GPA) เกรดเฉลี่ยกลุ่มวิชาสมรรถนะวิชาชีพ ของผู้สำเร็จการศึกษาจากวิทยาลัยการสาธารณสุขสิรินธร จังหวัดพิษณุโลก ปีการศึกษา 2563

2. ปัจจัยต่อการสอบความรู้รวบยอด ประกอบด้วย เจตคติต่อการสอบ ความเหมาะสมการเตรียมก่อนสอบ ความเห็นต่อการจัดการเรียนการสอน และความพร้อมในการสอบ มีความสัมพันธ์กับผลการสอบความรู้รวบยอดของผู้สำเร็จการศึกษาจากวิทยาลัยการสาธารณสุขสิรินธร จังหวัดพิษณุโลก ปีการศึกษา 2563

**กรอบแนวคิดการวิจัย**

จากการทบทวนวรรณกรรม พบว่าปัจจัยที่ทำให้ผู้สำเร็จการศึกษาสามารถสอบผ่านการสอบความรู้รวบยอด โดยผู้วิจัยคัดสรรมาศึกษาวิจัย 2 ปัจจัย ได้แก่ 1) ปัจจัยผลสัมฤทธิ์ทางการเรียน ประกอบด้วย เกรดเฉลี่ยสะสมตลอดหลักสูตร และเกรดเฉลี่ยกลุ่มสมรรถนะวิชาชีพสาธารณสุข 2) ปัจจัยต่อการสอบความรู้รวบยอด ประกอบด้วย เจตคติต่อการสอบ การเตรียมความพร้อมก่อนสอบ ความคิดเห็นต่อการจัดการเรียนการสอน และความพร้อมในการสอบ ดังภาพ กรอบแนวคิดการวิจัยนี้

**ผลสัมฤทธิ์ทางการเรียน**

1. เกรดเฉลี่ยสะสมตลอดหลักสูตร (GPA)

2. เกรดเฉลี่ยกลุ่มวิชาสมรรถนะวิชาชีพ

2.1 ส่งเสริมสุขภาพและอนามัยชุมชน

2.2 ป้องกันโรคควบคุมโรคระบาดวิทยาสถิติและการวิจัยทางด้านสาธารณสุข

2.3 ตรวจประเมิน การบำบัดโรคเบื้องต้น การดูแลช่วยเหลือฟื้นฟูสภาพ และการส่งต่อ

2.4 อาชีวอนามัยและอนามัยสิ่งแวดล้อม

2.5 บริหารสาธารณสุขและกฎหมายสาธารณสุข

ประสิทธิผลการสอบความรู้รวบยอด

**ปัจจัยต่อการสอบความรู้รวบยอด**

1. เจตคติต่อการสอบ
2. ความเหมาะสมการเตรียม ก่อนสอบ
3. ความเห็นต่อการจัดการเรียนการสอนของวิทยาลัย
4. ความพร้อมต่อการสอบ

 **ภาพ**  กรอบแนวคิดการวิจัย

**วิธีดำเนินการวิจัย**

การวิจัยเชิงพรรณนาแบบตัดขวาง(descriptive cross-sectional research)

**ประชากรและกลุ่มตัวอย่าง**

ประชากรได้แก่ ผู้สำเร็จการศึกษาจากวิทยาลัยการสาธารณสุขสิรินธร จังหวัดพิษณุโลก

กลุ่มตัวอย่างได้แก่ ผู้สำเร็จการศึกษาหลักสูตรสาธารณสุขศาสตรบัณฑิต สาขาวิชาสาธารณสุขชุมชน จากวิทยาลัยการสาธารณสุขสิรินธร จังหวัดพิษณุโลก ปีการศึกษา 2563 ทั้งหมดจำนวน 42 คน ซึ่งกลุ่มตัวอย่างที่ใช้กำหนดตามอนุกรมเวลา (บุญชม ศรีสะอาด, 2560)

**เครื่องมือที่ใช้ในการวิจัย มี 2 ชนิด ได้แก่**

ชนิดที่ 1 แบบสอบถามที่ผู้วิจัยสร้างขึ้น แบ่งเป็น 4 ตอน ได้แก่

 ตอนที่ 1 แบบสอบถามเจตคติต่อการสอบความรู้รวบยอด จำนวน 3 ข้อ

 ตอนที่ 2 แบบสอบถามความเหมาะสมการเตรียมก่อนสอบความรู้รวบยอด จำนวน 3 ข้อ

 ตอนที่ 3 แบบสอบถามความคิดเห็นต่อการจัดการเรียนการสอน จำนวน 2 ข้อ

 ตอนที่ 4 แบบสอบถามความพร้อมในการสอบ จำนวน 3 ข้อ

แบบสอบถามทั้งหมด เป็นมาตรประมาณค่า 5 ระดับ ได้แก่ เห็นด้วยอย่างยิ่ง เห็นด้วย ไม่แน่ใจ ไม่เห็นด้วย และไม่เห็นด้วยอย่างยิ่ง โดยมีเกณฑ์การแบ่งระดับคะแนนเฉลี่ยออกเป็น 3 ระดับ (Best, 1977) ดังนี้

 ระดับสูง คะแนนเฉลี่ยระหว่าง 3.67 – 5.00

 ระดับปานกลาง คะแนนเฉลี่ยระหว่าง 2.33 - 3.66

 ระดับต่ำ คะแนนเฉลี่ยระหว่าง 1.00 - 2.32

**การตรวจสอบคุณภาพเครื่องมือ**

ผู้วิจัยสร้างแบบสอบถามจากการทบทวนวรรณกรรม แบบสอบถามทั้งหมดผ่านการตรวจสอบความตรงตามเนื้อหา (content validity) โดยให้ผู้ทรงคุณวุฒิ จํานวน 3 ท่าน และเคราะห์ดัชนีความสอดคล้อง (Index of Item Objectives Congruence: IOC) มีค่าระหว่าง 0.6 –1.0 และนําไปทดลองใช้กับผู้สำเร็จการศึกษาหลักสูตรการแพทย์แผนไทยบัณฑิต ที่มีลักษณะคล้ายคลึงกับกลุ่มตัวอย่าง จํานวน 30 คน วิเคราะห์หาค่าความเชื่อมั่น โดยใช้สูตรสัมประสิทธิ์แอลฟาของครอนบาค (Cronbach’s alpha coefficient) ของแบบสอบถามปัจจัยต่อการสอบความรู้รวบยอด เท่ากับ .78

ชนิดที่ 2 แบบบันทึกข้อมูล มี 2 ส่วน ได้แก่

ส่วนที่ 1 ผลสัมฤทธิ์ทางการเรียน ประกอบด้วยเกรดเฉลี่ยสะสมตลอดหลักสูตร (GPA) เกรดเฉลี่ยกลุ่มวิชาสมรรถนะวิชาชีพ

ส่วนที่ 2 ผลการสอบความรู้รวบยอด

**การเก็บรวบรวมข้อมูล**

ผู้วิจัยรวบรวมข้อมูลโดยขอความยินยอมจากกลุ่มตัวอย่างก่อนส่งแบบสอบถาม และส่งแบบสอบถามให้ผู้ที่แสดงความยินยอมเข้าร่วมการวิจัย ทางช่องทางการสื่อสารออนไลน์โดยมีการชี้แจงรายละเอียดของงานวิจัย ได้แก่ วัตถุประสงค์ วิธีการ และขั้นตอนการรวบรวมข้อมูล ประโยชน์ของการวิจัย สิทธิการตอบรับหรือปฏิเสธการเข้าร่วมวิจัยและสิทธิในการยุติการเข้าร่วมวิจัยได้ตลอดเวลาโดยไม่ต้องอธิบายเหตุผลใดๆ ข้อมูลที่ได้ผู้วิจัยเก็บเป็นความลับแยกจากแบบสอบถาม โดยกำหนดระยะเวลาในการขอรับแบบสอบถามตอบกลับภายใน 7 วัน เก็บข้อมูลตั้งแต่วันที่ 5 -12 เมษายน 2564 ได้แบบสอบถามตอบกลับคืนมา 42 ชุด คิดเป็นร้อยละ 100

**การวิเคราะห์ข้อมูล**

1. ข้อมูลส่วนบุคคล ผลสัมฤทธิ์ทางการเรียน ปัจจัยส่วนบุคคล และผลการสอบความรู้รวบยอด วิเคราะห์ด้วยสถิติเชิงพรรณนา ได้แก่ ค่าความถี่ ร้อยละ ค่าเฉลี่ย และส่วนเบี่ยงเบนมาตรฐาน

2. วิเคราะห์ปัจจัยที่มีความสัมพันธ์กับผลสอบความรู้รวบยอด ด้วยสถิตินอนพาราเมตริก หาความสัมพันธ์ Spearman’s rho correlation (r) โดยตัวแปรอิสระและตัวแปรตามเป็นคะแนนซึ่งเป็นตัวแปรต่อเนื่อง เกณฑ์การแปลความหมายค่าสัมประสิทธิ์สหสัมพันธ์ โดยใช้เกณฑ์วัดระดับความสัมพันธ์ 3 ระดับดังนี้ (Miller, 2013)

|  |  |
| --- | --- |
|  **ค่า r** |  **ระดับของความสัมพันธ์** |
| ค่าสัมประสิทธิ์สหสัมพันธ์มีค่า .50-1.00 | มีความสัมพันธ์กันในระดับสูง |
| ค่าสัมประสิทธิ์สหสัมพันธ์มีค่า .30- .49 | มีความสัมพันธ์กันในระดับปานกลาง |
| ค่าสัมประสิทธิ์สหสัมพันธ์มีค่า .10- .29 | มีความสัมพันธ์กันในระดับต่ำ |

**การพิทักสิทธิกลุ่มตัวอย่าง**

โครงการวิจัยนี้ได้รับการอนุมัติจากคณะกรรมการพิจารณาจริยธรรมการวิจัยในมนุษย์ของวิทยาลัยการสาธารณสุขสิรินธรจังหวัดพิษณุโลก ตามเอกสารรับรองเลขที่ SCPHPL 6/2564 เมื่อวันที่ 1 เมษายน 2564 โดยผู้วิจัยได้ชี้แจงข้อมูลแก่ผู้ร่วมโครงการวิจัย ผู้เข้าร่วมโครงการวิจัยให้ความยินยอมโดยสมัครใจที่จะให้ข้อมูล และผู้วิจัยปฏิบัติตามแนวทางการวิจัยในมนุษย์อย่างเคร่งครัด

**ผลการวิจัย**

 1. ข้อมูลส่วนบุคคล กลุ่มตัวอย่างจำนวน 42 คน เป็นเพศหญิง ร้อยละ 78.57 และเพศชาย ร้อยละ 21.43 อายุระหว่าง 21-25 ปี อายุเฉลี่ย เท่ากับ 22.80 ปี

 2. ผลสัมฤทธิ์ทางการเรียน

2.1 เกรดเฉลี่ยสะสมตลอดหลักสูตร (GPA) พบว่ากลุ่มตัวอย่าง มีเกรดเฉลี่ยสะสมตลอดหลักสูตร อยู่ในระดับปานกลาง (CGPA = 2.51- 3.00) ร้อยละ 76.2 และ รองลงมามีเกรดเฉลี่ยสะสมตลอดหลักสูตร ในระดับดี (CGPA = 3.01- 3.50) ร้อยละ 19.0

2.2 เกรดเฉลี่ยกลุ่มวิชาชีพสาธารณสุขและวิชาชีพเฉพาะ พบว่า กลุ่มตัวอย่างมีเกรดเฉลี่ยกลุ่มวิชาสาธารณสุขและวิชาชีพเฉพาะ โดยรวม อยู่ในระดับปานกลาง (GPA = 2.51- 3.00) มากที่สุด ร้อยละ 71.4 รองลงมาอยู่ในระดับดี (GPA = 3.01- 3.50) และระดับพอใช้ (GPA = 2.00-2.50) ร้อยละ 14.3

กลุ่มตัวอย่างมีเกรดเฉลี่ยกลุ่มวิชาชีพสาธารณสุขและวิชาชีพเฉพาะรายกลุ่มวิชา 5 กลุ่มวิชา อยู่ในระดับปานกลาง ได้แก่ กลุ่มวิชาส่งเสริมสุขภาพและอนามัยชุมชน ร้อยละ 64.3 กลุ่มวิชาป้องกันโรคควบคุมโรคระบาดวิทยาสถิติและการวิจัยทางด้านสาธารณสุข ร้อยละ57.1 กลุ่มวิชาตรวจประเมิน การบำบัดโรคเบื้องต้น การดูแลช่วยเหลือฟื้นฟูสภาพ และการส่งต่อ ร้อยละ 42.9 กลุ่มวิชาอาชีวอนามัยและอนามัยสิ่งแวดล้อม ร้อยละ 61.9 มีผลสัมฤทธิ์การเรียนอยู่ในระดับปานกลาง (GPA = 2.51- 3.00) แต่กลุ่มวิชาบริหารสาธารณสุขและกฎหมาย เป็นกลุ่มวิชาเดียวที่นักศึกษามีเกรดเฉลี่ยอยู่ในระดับดี (GPA = 3.01- 3.50) เป็นส่วนมาก ร้อยละ 71.4

2.3 ผลการสอบความรู้รวบยอด (ในการสอบครั้งแรก) กลุ่มตัวอย่างสอบผ่านเกณฑ์ร้อยละ 60 ได้ร้อยละ 100 มีคะแนนการสอบความรู้รวบยอดอยู่ระหว่าง 80-89 คะแนน ร้อยละ 71.6 และรองลงมาคะแนนการสอบความรู้รวบยอดอยู่ระหว่าง 70-79 คะแนน ร้อยละ 14.2

3. ปัจจัยต่อการสอบรวบยอด ซึ่งประกอบด้วยเจตคติต่อการสอบความรู้รวบยอด การเตรียมพร้อมเพื่อสอบ ความคิดเห็นต่อการจัดการเรียนการสอน และ ความพร้อมในการสอบ พบว่ากลุ่มตัวอย่าง มีเจตคติต่อการสอบความรู้รวบยอด ในระดับสูง ร้อยละ 76.2 การเตรียมพร้อมเพื่อสอบในระดับสูง ร้อยละ 54.8 ความคิดเห็นต่อการจัดการเรียนการสอน ในระดับสูง ร้อยละ 66.7 และและความพร้อมในการสอบอยู่ในระดับสูง ใกล้เคียงกับระดับปานกลางร้อยละ 52.4 และร้อยละ47.6 ตามลำดับ ดังตาราง ที่ 1

**ตารางที่ 1** จำนวนและร้อยละของกลุ่มตัวอย่าง จำแนกตามระดับเจตคติต่อการสอบความรู้รวบยอด

 การเตรียมความพร้อม ความคิดเห็นต่อการจัดการเรียนการสอน และความพร้อมในการสอบ

 (n = 42)

|  |  |  |  |  |
| --- | --- | --- | --- | --- |
| **ระดับเจตคติ** | **เจตคติต่อการสอบ****ความรู้รวบยอด** | **ความเหมาะสมการเตรียมเพื่อสอบ** | **ความคิดเห็นต่อการจัดการเรียนการสอน** | **ความพร้อม****ในการสอบ** |
| **จำนวน(คน)** | **ร้อยละ** | **จำนวน(คน)** | **ร้อยละ** | **จำนวน(คน)** | **ร้อยละ** | **จำนวน(คน)** | **ร้อยละ** |
| สูง(3.67– 5.00) | 32 | 76.2 | 23 | 54.8 | 28 | 66.7 | 22 | 52.4 |
| ปานกลาง(2.33 - 3.66) | 10 | 23.8 | 18 | 42.9 | 14 | 33.3 | 20 | 47.6 |
| ต่ำ(1.00 - 2.32) | 0 | 0 | 1 | 2.4 |  |  |  |  |
|  | คะแนนเต็ม 15 | คะแนนเต็ม10 | คะแนนเต็ม15 | คะแนนเต็ม15 |
|  | M=11.31, S.D.=1.44 | M=7.55 ,SD=.97 | M=11.90 ,SD=1.34 | M=11.50 ,SD=1.29 |
|  | Min=7, Max=14 | Min=5, Max=9 | Min=9, Max=15 | Min=9, Max=15 |

M = Mean, S.D.= Standard Deviation

 ปัจจัยผลสัมฤทธิ์ทางการเรียนที่มีความสัมพันธ์กับคะแนนการสอบความรู้รวบยอดของกลุ่มตัวอย่าง อย่างมีนัยสำคัญทางสถิติ (p<.05) มี 5 ปัจจัย เรียงตามขนาดความสัมพันธ์ (r) ได้แก่ เกรดเฉลี่ยกลุ่มวิชาอาชีวอนามัยและอนามัยสิ่งแวดล้อม (r=.544*, p*<.001) เกรดเฉลี่ยสะสมตลอดหลักสูตร (CGPA) (r=.514, *p*<.001) เกรดเฉลี่ยกลุ่มวิชาส่งเสริมสุขภาพและอนามัยชุมชน (r=.506, *p*=.001) เกรดเฉลี่ยกลุ่มวิชาป้องกันโรคควบคุมโรคระบาดวิทยา สถิติและการวิจัยทางด้านสาธารณสุข (r=.506, *p*=.001) และ เกรดเฉลี่ยกลุ่มวิชาตรวจประเมิน การบำบัดโรคเบื้องต้น การดูแลช่วยเหลือฟื้นฟูสภาพและการส่งต่อ (r= .395, p=.010) ส่วนปัจจัยที่ไม่สัมพันธ์กับผลการสอบความรู้รวบยอด (*p*> .05) ได้แก่ คะแนนเฉลี่ยกลุ่มวิชาบริหารสาธารณสุขและกฎหมาย ดังตารางที่ 2

ปัจจัยต่อการสอบความรู้รวบยอด ได้แก่ เจตคติต่อการสอบ การเตรียมพร้อมเพื่อสอบ ความคิดเห็นต่อการจัดการเรียนการสอน และความพร้อมในการสอบ กับคะแนนการสอบความรู้รวบยอด พบว่าไม่มีความสัมพันธ์กันทางสถิติ (*p*>.05) ดังตารางที่ 3

**ตารางที่ 2**  ปัจจัยผลสัมฤทธิ์ทางการเรียนที่มีความสัมพันธ์กับคะแนนการสอบความรู้รวบยอด (n- 42)

|  |  |  |
| --- | --- | --- |
| **ตัวแปร** | **คะแนนการสอบความรู้รวบยอด** | **ระดับความสัมพันธ์** |
| **Spearman’s rho Correlation coefficient** | ***p*** |
| เกรดเฉลี่ยกลุ่มวิชาส่งเสริมสุขภาพและอนามัยชุมชน  |  0.506\*\* | .001 | ระดับสูง |
| เกรดเฉลี่ยกลุ่มวิชาป้องกันโรคควบคุมโรคระบาดวิทยา สถิติและการวิจัยทางด้านสาธารณสุข | 0.506\*\* | .001 | ระดับสูง |
| เกรดเฉลี่ยกลุ่มวิชาตรวจประเมิน การบำบัดโรคเบื้องต้น การดูแลช่วยเหลือฟื้นฟูสภาพและการส่งต่อ |  0.395\* | .010 | ระดับปานกลาง |
| เกรดเฉลี่ยกลุ่มวิชาอาชีวอนามัยและอนามัยสิ่งแวดล้อม | 0.544\* | <.001 | ระดับสูง |
| เกรดเฉลี่ยกลุ่มวิชาบริหารสาธารณสุขและกฎหมาย | 0.251 | .110 | ไม่สัมพันธ์ |
| เกรดเฉลี่ยสะสมตลอดหลักสูตร (CGPA) | 0.514\* | <.001 | ระดับสูง |

\* มีนัยสำคัญทางสถิติที่ระดับ .05

**ตารางที่ 3** ปัจจัยต่อการสอบความรู้รวบยอดที่มีความสัมพันธ์กับคะแนนการสอบความรู้รวบยอด

 (n- 42)

|  |  |  |
| --- | --- | --- |
| **ตัวแปร** | **คะแนนการสอบความรู้รวบยอด** | **ระดับความสัมพันธ์** |
| **Spearman’s rho Correlation coefficient** | ***p*** |
| เจตคติต่อการสอบ | 0.650 | .683 | ไม่สัมพันธ์ |
| ความเหมาะสมการเตรียมเพื่อสอบ |  -0.062 | .698 | ไม่สัมพันธ์ |
| ความคิดเห็นต่อการจัดการเรียนการสอน | 0.105 | .508 | ไม่สัมพันธ์ |
| ความพร้อมในการสอบ | 0.187 | .237 | ไม่สัมพันธ์ |

นัยสำคัญทางสถิติที่ระดับ .05

**อภิปรายผล**

 1.เกรดเฉลี่ยสะสมตลอดหลักสูตรมีความสัมพันธ์ทางบวกกับคะแนนสอบความรู้รวบยอด ของกลุ่มตัวอย่าง อย่างมีนัยสำคัญทางสถิติที่ระดับ .001 หมายความว่า กลุ่มตัวอย่างที่มีเกรดเฉลี่ยสะสมตลอดหลักสูตรสูงขึ้นจะมีคะแนนสอบความรู้รวบยอดสูงขึ้นตามไปด้วย ทั้งนี้อาจเนื่องมาจากเกรดเฉลี่ยสะสมตลอดหลักสูตร เป็นผลสัมฤทธิ์การเรียนที่ผู้เรียนในภาพรวมจากทุกรายวิชาที่นักศึกษาได้รับความรู้หรือ ได้ฝึกทักษะที่เกิดจากประสบการณ์ ตามกระบวนการเรียนการสอน หลักสูตรสาธารณสุขศาสตรบัณฑิต สาขาวิชาสาธารณสุขชุมชน ที่มีการจัดการเรียนการสอนทั้งภาคทฤษฎี ภาคปฏิบัติ และการฝึกประสบการณ์จริงภาคสนาม โดยมุ่งเน้นให้นักศึกษานำความรู้ไปประยุกต์ใช้ในการปฏิบัติงานตามบทบาทหน้าที่ ดังนั้นนักศึกษาที่มีเกรดเฉลี่ยสะสมตลอดหลักสูตรสูง จึงมีคะแนนสอบความรู้รวบยอดมากกว่ากลุ่มตัวอย่างที่มีเกรดเฉลี่ยสะสมน้อย แสดงถึง มีความรู้ ความเข้าใจในเนื้อหาวิชาที่เรียนในหลักสูตรและสามารถนำไปใช้ในการคิดวิเคราะห์เพื่อตอบโจทย์ข้อสอบจากสถาบันพระบรมราชชนกได้เป็นอย่างดี โดยในการจัดสอบนั้นสถาบันพระบรมราชชนกได้แต่งตั้งคณะกรรมการดำเนินการออกข้อสอบรวบยอดทักษะทางวิชาชีพ ได้กำหนดสมรรถนะทักษะต่างๆ ที่ครอบคลุมรายวิชาทางวิชาชีพด้านสาธารณสุขที่จัดให้กับผู้เรียนตามหลักสูตร

ผลวิจัยนี้สอดคล้องกับการศึกษาของพรทิพา ทักษิณ, ศุกร์ใจ เจริญสุข, และอุบล สุทธิเนียม (2554) ที่ศึกษาผลสัมฤทธิ์ทางการเรียน การเตรียมความพร้อมและผลสอบความรู้เพื่อขอขึ้นทะเบียนและรับใบอนุญาตประกอบวิชาชีพการพยาบาลและการผดุงครรภ์ชั้นหนึ่งของผู้สำเร็จการศึกษาจากวิทยาลัยพยาบาลบรมราชชนนี ชลบุรี พบว่า เกรดเฉลี่ยสะสมตลอดหลักสูตรมีความสัมพันธ์ทางบวกกับผลการสอบความรู้เพื่อขอขึ้นทะเบียนและรับใบอนุญาตประกอบวิชาชีพพยาบาลของผู้สำเร็จการศึกษา (r= .425) และสอดคล้องกับผลการศึกษาของวิลัยพร นุชสุธรรม, ลาวัลย์ สมบูรณ์, เทียมศร ทองสวัสดิ์, สุดธิดา แก้วขจร, และ วีรพันธุ์ ศิริฤทธิ์ (2556) พบว่า เกรดเฉลี่ยสะสมตลอดหลักสูตรมีความสัมพันธ์กับผลการสอบขอขึ้นทะเบียนรับใบอนุญาตเป็นผู้ประกอบวิชาชีพการพยาบาลและผดุงครรภ์ชั้นหนึ่ง (p= .01) สอดคล้องกับ Khazaei, Zarin, Rezaei, & Khazaei (2018) พบว่า คะแนนสอบความรู้รวบยอดของนักศึกษาแพทย์มีความสัมพันธ์กับเกรดเฉลี่ยสะสมของนักศึกษาแพทย์ และ ชุติมา บูรณธนิต, ธีริศา สินาคม, ราตรี เที่ยงจิตต์, นภัสวรรณ บุญประเสริฐ (2562) พบว่าคะแนนเฉลี่ยสะสมสัมพันธ์กับผลการสอบความรู้ผู้ขอขึ้นทะเบียนเพื่อรับใบอนุญาตเป็นผู้ประกอบวิชาชีพการพยาบาลและการผดุงครรภ์ชั้นหนึ่ง

 2. ปัจจัยผลสัมฤทธิ์ทางการเรียน เกรดเฉลี่ยกลุ่มวิชาชีพสาธารณสุขและกลุ่มวิชาชีพเฉพาะ มีความสัมพันธ์ทางบวกกับคะแนนสอบความรู้รวบยอดของนักศึกษาที่ระดับ .001 ได้แก่ เกรดเฉลี่ยกลุ่มวิชาอาชีวอนามัยและอนามัยสิ่งแวดล้อม (r=.544) เกรดเฉลี่ยกลุ่มวิชาส่งเสริมสุขภาพและอนามัยชุมชน (r=.506) เกรดเฉลี่ยกลุ่มวิชาป้องกันโรคควบคุมโรคระบาดวิทยา สถิติและการวิจัยทางด้านสาธารณสุข (r=.506) และ เกรดเฉลี่ยกลุ่มวิชาตรวจประเมิน การบำบัดโรคเบื้องต้น การดูแลช่วยเหลือฟื้นฟูสภาพและการส่งต่อ (r=.395) หมายความว่า เมื่อกลุ่มตัวอย่างมีเกรดเฉลี่ยกลุ่มวิชาทางวิชาชีพสาธารณสุขและ กลุ่มวิชาชีพเฉพาะทั้ง 4 วิชานี้เพิ่มขึ้น คะแนนสอบความรู้รวบยอดจะสูงขึ้นตามไปด้วย ทั้งนี้เนื่องมาจาก ในการสอบประมวลความรู้นักศึกษาต้องนำความรู้และทักษะที่ได้จากการเรียนแต่ละกลุ่มวิชา มาประยุกต์ใช้ในการคิดวิเคราะห์เพื่อตอบโจทย์ปัญหาในข้อสอบความรู้รวบยอด เช่น ทักษะการจัดการอนามัยสิ่งแวดล้อม อาชีวอนามัยและความปลอดภัย ทักษะในการส่งเสริมสุขภาพ ควบคุม ป้องกันโรค ปฐมพยาบาลส่งต่อผู้ป่วย ฟื้นฟูสภาพของบุคคลครอบครัวและชุมชน เป็นต้น โดยนักศึกษาหลักสูตรสาธารณสุขศาสตร์บัณฑิต สาขาวิชาสาธารณสุขชุมชน ได้ลงมือปฏิบัติด้วยตนเองในการฝึกภาคสนามที่เอื้อต่อการเรียนรู้ ทำให้นักศึกษามีความรู้ มีทักษะทางด้านสาธารณสุข ซึ่งเป็นการเรียนรู้จากประสบการณ์จริง วิเคราะห์จากสถานการณ์จริง ร่วมกับอาจารย์ผู้สอน ส่งผลให้นักศึกษาสามารถสอบผ่านความรู้รวบยอดตามเกณฑ์ของสถาบันพระบรมราชชนกได้ทั้งหมด แม้ว่านักศึกษากลุ่มตัวอย่างนี้จะมีบางส่วนซึ่งเป็นจำนวนน้อยที่มีเกรดเฉลี่ยในกลุ่มวิชาทั้ง 4 กลุ่มวิชาในระดับน้อยก็ยังสามารถสอบผ่านได้ทั้งหมด

ผลการวิจัยนี้สอดคล้องกับการศึกษาของ พรทิพา ทักษิณ, ศุกร์ใจ เจริญสุข, และอุบล สุทธิเนียม (2554) พบว่า เกรดเฉลี่ยรายวิชาที่เกี่ยวข้องมีความสัมพันธ์ทางบวกกับผลการสอบความรู้เพื่อขอขึ้นทะเบียนและรับใบอนุญาตประกอบวิชาชีพฯ (r= 0.356, p < 0.05) สอดคล้องกับการศึกษาของ วิลัยพร นุชสุธรรม, ลาวัลย์ สมบูรณ์, เทียมศร ทองสวัสดิ์, สุดธิดา แก้วขจร, และ วีรพันธุ์ ศิริฤทธิ์ (2556) พบว่า เกรดเฉลี่ยรายวิชาที่เกี่ยวข้องมีความสัมพันธ์กับผลการสอบขอขึ้นทะเบียนรับใบอนุญาตเป็น ผู้ประกอบวิชาชีพการพยาบาลและการผดุงครรภ์ชั้นหนึ่ง (p < 0.05) สอดคล้องกับ Khazaei, Zarin, Rezaei, & Khazaei (2018) พบว่า คะแนนสอบความรู้รวบยอดของนักศึกษาแพทย์มีความสัมพันธ์กับเกรดเฉลี่ยของรายวิชาพื้นฐานที่เกี่ยวข้องกับการสอบ และสอดคล้องกับจตุพร สุทธิวงษ์, และเวทสินี แก้วขันตี (2560) พบว่าผลการสอบวิชาในกลุ่มวิชาชีพกายภาพบำบัดและเกรดเฉลี่ยตลอดหลักสูตรมีความสัมพันธ์กับการสอบผ่านความรู้เพื่อขึ้นทะเบียนและรับใบอนุญาตเป็นผู้ระกอบวิชาชีพกายภาพบำบัด ดังนั้นจากผลการวิจัยนี้แสดงให้เห็นว่า ผลการเรียนรายวิชาทางวิชาชีพสาธารณสุข และวิชาชีพเฉพาะ มีความสำคัญต่อการพัฒนาความรู้และทักษะทางวิชาชีพฯที่สถาบันพระบรมราชชนกต้องการ และทำให้นักศึกษาทำคะแนนสอบวัดความรู้รวบยอดผ่านได้ ซึ่งการเรียนการสอนที่เน้นผู้เรียนและส่งเสริมเกรดเฉลี่ยในกลุ่มวิชาชีพสาธารณสุขและกลุ่มวิชาชีพเฉพาะในระดับที่ดีเพิ่มขึ้นจะสนับสนุนให้คะแนนสอบวัดความรู้มีคะแนนที่สูงขึ้นได้

 3. เจตคติต่อการสอบความรู้รวบยอด และความเหมาะสมการเตรียมเพื่อสอบ ไม่มีความสัมพันธ์กับคะแนนสอบความรู้รวบยอด ผลการศึกษาครั้งนี้พบว่า กลุ่มตัวอย่างมีเจตคติต่อการสอบความรู้รวบยอด และการเตรียมเพื่อสอบอยู่ในระดับสูง แสดงให้เห็นว่าเมื่อนักศึกษามีความตั้งใจที่จะประสบความสำเร็จ ในการสอบความรู้รวบยอด เพื่อนำไปสู่ความสำเร็จทางการศึกษา ซึ่งความมุ่งมั่นตั้งใจในการสอบของ กลุ่มตัวอย่างครั้งนี้ หมายถึง การสร้างชื่อเสียงให้กับวิทยาลัย การสอบผ่านรวบยอด สมรรถนะทางวิชาชีพ เป็นความภาคภูมิใจทำให้ทุกคนมีความสุขและสำเร็จการศึกษาในระดับปริญญาตรี อย่างไรก็ตามแม้ว่ากลุ่มตัวอย่างจะมีเจตคติต่อการสอบความรู้รวบยอด และมีความเหมาะสมการเตรียมเพื่อสอบสูงขึ้นก็ไม่ทำให้คะแนนสอบความรู้รวบยอดสูงขึ้นตามไปด้วย ความสำคัญอยู่ที่ความใส่ใจ ตั้งใจในกระบวนการเรียนการสอนของรายวิชาที่เกี่ยวข้องทำให้ผู้เรียนมีผลการเรียนดี ซึ่งแสดงถึงความรู้ความเข้าใจของผู้เรียน ที่สามารถจดจำความรู้ได้ในระยะยาว และนำความรู้ไปใช้ได้ในการสอบรวบยอด มากกว่าการเตรียมตัวสอบที่อาจเป็นช่วงระยะเวลาสั้น ๆ

ผลการวิจัยสอดคล้องกับการศึกษาของวิลัยพร นุชสุธรรม, ลาวัลย์ สมบูรณ์, เทียมศร ทองสวัสดิ์, สุดธิดา แก้วขจร, และ วีรพันธุ์ ศิริฤทธิ์ (2556) พบว่า แรงจูงใจใฝ่สัมฤทธิ์ในการเตรียมตัวสอบไม่มีความสัมพันธ์กับผลการสอบขอขึ้นทะเบียนรับใบอนุญาตเป็นผู้ประกอบวิชาชีพการพยาบาลและการผดุงครรภ์ชั้นหนึ่ง และสอดคล้องกับการศึกษาของสุพัตรา จันทร์สุวรรณ, สุภาวดี นพรุจจินดา และอุมากร ใจยั่งยืน. (2559).พบว่า แรงจูงใจใฝ่สัมฤทธิ์ในการเตรียมตัวสอบไม่มีความสัมพันธ์กับผลการสอบขอขึ้นทะเบียนรับใบอนุญาตเป็นผู้ประกอบวิชาชีพการพยาบาลและการผดุงครรภ์ชั้นหนึ่ง

 4. ความคิดเห็นต่อการจัดการเรียนการสอน และความพร้อมในการสอบไม่มีความสัมพันธ์กับคะแนนสอบความรู้รวบยอด หมายความว่า คะแนนความคิดเห็นต่อการจัดการเรียนการสอน และความพร้อมในการสอบที่เพิ่มสูงขึ้นไม่ทำให้นักศึกษามีคะแนนสอบความรู้รวบยอดสูงขึ้นไปด้วย ทั้งนี้อาจเนื่องมาจากการการสอบความรู้รวบยอดเป็นการวัดทั้งความเข้าใจ การนำไปใช้และการคิดวิเคราะห์ ทบทวนใช้ ทักษะทางวิชาชีพสาธารณสุข การเตรียมตัวจากการอ่านหนังสือที่มีอยู่ครบอาจไม่มีผลให้คะแนนดีขึ้นได้ ผลการศึกษาครั้งนี้พบว่ากลุ่มตัวอย่างมีความคิดเห็นต่อการจัดการเรียนการสอน และมีความพร้อมในการสอบอยู่ในระดับสูงดังนั้นการเตรียมความพร้อมระยะก่อนสอบจึงไม่พบว่าทำให้คะแนนสอบความรู้รวบยอดสูงขึ้น ผลการวิจัยสอดคล้องกับการศึกษาของวิลัยพร นุชสุธรรม, ลาวัลย์ สมบูรณ์, เทียมศร ทองสวัสดิ์, สุดธิดา แก้วขจร, และ วีรพันธุ์ ศิริฤทธิ์ (2556) พบว่าการเตรียมความพร้อมในการสอบของนักศึกษาพยาบาลไม่มีความสัมพันธ์กับผลการสอบขอขึ้นทะเบียนรับใบอนุญาตประกอบวิชาชีพฯ และสุพัตรา จันทร์สุวรรณ, สุภาวดี นพรุจจินดา และอุมากร ใจยั่งยืน. (2559).พบว่า การเตรียมตัวก่อนสอบไม่มีความสัมพันธ์กับผลการสอบขอขึ้นทะเบียนรับใบอนุญาตเป็นผู้ประกอบวิชาชีพการพยาบาลและการผดุงครรภ์ชั้นหนึ่ง

**ข้อเสนอแนะ**

 **ข้อเสนอแนะในการนำผลการวิจัยไปใช้**

 1. สร้างแรงจูงใจในการเรียนรู้ ให้ขวัญและกำลังใจเพื่อสร้างจิตสำนึกที่ดีต่อวิชาชีพและอนาคต

 2. อาจารย์ผู้รับผิดชอบแต่ละกลุ่มวิชา ควรหากลยุทธ์ในการพัฒนาการเรียนการสอนให้มีประสิทธิภาพมากขึ้น เพื่อให้นักศึกษามีความรู้ความเข้าใจเนื้อหาวิชาที่เรียนในรายวิชานำสู่ความรู้ ทักษะ และประยุกต์ความรู้เพื่อให้มีผลการเรียนระดับดีทุกรายวิชา และกระตุ้นนักศึกษาให้ตระหนักถึงความสำคัญของการแสวงหาความรู้ การทบทวนรายวิชาที่เรียนผ่านไปแล้วในการเรียนทุกรายวิชาตลอดหลักสูตร

 3. สร้างแนวทางให้กับนักศึกษาทำความเข้าใจบทเรียนในแต่ละครั้ง แต่ละภาคการศึกษา และให้ตระหนักว่าการทบทวนด้วยตนเอง การช่วยเหลือพึ่งพากันเอง (เพื่อนสอนเพื่อน พี่สอนน้อง) ก่อนสอบ และ จัดทำบทเรียนและกรณีศึกษาออนไลน์ครอบคลุมความรู้และทักษะตามมาตรฐานวิชาชีพ เพื่อให้นักศึกษาทบทวนบทเรียนด้วยตนเองซ้ำๆ ได้ตลอดเวลา

 **ข้อเสนอแนะในการทำวิจัยครั้งต่อไป**

 1. ควรมีการวิจัยเชิงคุณภาพ เพื่อหาข้อมูลเชิงลึกทั้งในกลุ่มนักศึกษาที่สามารถสอบผ่านคะแนนสูงและกลุ่มนักศึกษาที่สอบคะแนนต่ำเกี่ยวกับปัจจัยที่มีอิทธิพลต่อการสอบรวบยอด

2. การศึกษาปัจจัยอื่น ๆ ที่มีผลต่อการสอบความรู้รวบยอดของนักศึกษาของวิทยาลัย เช่น กระบวนการจัดการเรียน รูปแบบการเรียนรู้ การเรียนรู้โดยใช้ชุมชนเป็นห้องปฎิบัติการ สิ่งสนับสนุนการเรียนรู้

**เอกสารอ้างอิง**

|  |
| --- |
| จตุพร สุทธิวงษ์, และเวทสินี แก้วขันตี. (2560) ปัจจัยที่มีความสัมพันธ์ต่อผลการสอบใบอนุญาตประกอบ วิชาชีพกายภาพบำบัดของผู้สำเร็จการศึกษาประจำปี พ.ศ. 2556-2558 คณะกายภาพบำบัด  มหาวิทยาลัยมหิดล: กรณีศึกษา, *วารสารกายภาพบำบัด*, 39(3), 85-96.ชุติมา บูรณธนิต, ธีริศา สินาคม, นภัสวรรณ บุญประเสริฐ, และราตรี เที่ยงจิตต์ (2563). ปัจจัยที่สัมพันธ์กับผลการสอบความรู้ผู้ขอขึ้นทะเบียนเพื่อรับใบอนุญาตเป็นผู้ประกอบวิชาชีพการพยาบาลและการผดุงครรภ์ชั้นหนึ่งของผู้สำเร็จการศึกษาจากวิทยาลัยพยาบาลบรมราชชนนี สวรรค์ประชารักษ์ นครสวรรค์. *วารสารบัณฑิตวิจัย*, 10 ( 2), 229-248.**บุญชม ศรีสะอาด**.****(2560). การวิจัยเบื้องต้น. พิมพ์ครั้งที่ 10, กรุงเทพ: สุวีริยาสาส์น.พิศิษฐ์ พลธนะ, ชุติกาญจน์ ฉัตรรุ่ง, เรวดี โพธิ์รัง, และจันทร์ฉาย มณีวงษ์. (2563). การทบทวนวรรณกรรมอย่างมีระบบเกี่ยวกับรูปแบบการเตรียมความพร้อมเพื่อการสอบขึ้นทะเบียนรับใบอนุญาตประกอบวิชาชีพการพยาบาลและการผดุงครรภ์. *วารสารสาธารณสุขและวิทยาศาสตร์สุขภาพ.* 3 (2), 52-69.พรทิพา ทักษิณ ,ศุกร์ใจ เจริญสุข , และอุบล สุทธิเนียม (2554). ผลสัมฤทธิ์ทางการเรียนการเตรียมความ พร้อมและผลสอบความรู้เพื่อขอขึ้นทะเบียนและรับใบอนุญาตประกอบวิชาชีพการพยาบาลและ การผดุงครรภ์ชั้นหนึ่งของผู้สำเร็จการศึกษาจากวิทยาลัยพยาบาลบรมราชชนนี ชลบุรี.*วารสาร* *สภาการพยาบาล* , 26(3), 117-129วิลัยพร นุชสุธรรม, ลาวัลย์ สมบูรณ์, เทียมศร ทองสวัสดิ์, สุทธิดา แก้วขจร, และวีรพันธุ์ ศิริฤทธิ์.(2560). ปัจจัยที่มีความสัมพันธ์กับผลการสอบขอขึ้นทะเบียนรับใบอนุญาตเป็นผู้ประกอบวิชาชีพการ  พยาบาลและการผดุงครรภ์ชั้นหนึ่งของบัณฑิต คณะพยาบาลศาสตร์ วิทยาลัยเชียงราย. *พยาบาล* *สาร*, 40(ฉบับพิเศษ) มกราคม, 61-72.สถาบันพระบรมราชชนก กระทรวงสาธารณสุข. (2563).คู่มือปฐมนิเทศนักศึกษาใหม่ ปีการศึกษา 2563  คณะสาธารณสุขศาสตร์และสหเวชศาสตร์, นนทบุรี: สถาบันพระบรมราชชนก.สถาบันพระบรมราชชนก กระทรวงสาธารณสุข. (2564). ข้อบังคับสถาบันพระบรมราชชนกการจัดการศึกษา ระดับปริญญาตรี ปี 2564 กระทรวงสาธารณสุข, นนทบุรี : สถาบันพระบรมราชชนก.สุพัตรา จันทร์สุวรรณ, สุภาวดี นพรุจจินดา และอุมากร ใจยั่งยืน. (2559). ปัจจัยที่มีความสำคัญกับผลการสอบขอขึ้นทะเบียนรับใบอนุญาตประกอบวิชาชีพการพยาบาลและการผดุงครรภ์ชั้นหนึ่ง วิทยาลัยพยาบาลบรมราชชนนี สุพรรณบุรี. *วารสารการพยาบาลและการศึกษา*, 9(2), 81-92.Best, J. W. (1977). Research in Education. (3rd ed). Englewood Cliffs, New Jersey: Prentice-Hall.Khazaei, M.R., Zarin, A., Rezaei, M., & Khazaei, M. (2018). Factors affecting the results of comprehensive pre-internship exam among medical students of Kermanshah Medical Sciences. Korean Journal of Medical Education. 30(2), 131-139.Miller, W., (2013). Statistics and Measurement Concepts with Open Stat. New York : Spingger Science & Business Media New York. |